Certified Quality system

Na področju vodenja kakovosti smo v letu 2013 dosegli večino pomembnih ciljev, ki smo si jih zastavili. Zunanja obnovitvena presoja po zahtevah standardov ISO 9001:2008 in ISO 14001:2004 ni pokazala nobene neskladnosti. Kot vsako leto pa smo prejeli priporočila, kako naš sistem narediti še bolj učinkovit.

Sistem vodenja deluje ustrezno in nam omogoča izboljšanja v smeri večje učinkovitosti ter zadovoljuje pričakovanja kupcev, zaposlenih in nasploh vseh zainteresiranih strani.

Uprava družbe je postavila cilje na vseh ključnih procesih vodenja, ki jih redno nadzira in v primeru odstopanj ustrezno ukrepa. 

Velik del postavljenih kazalcev smo uspešno načrtovali, izvedli, analizirali in glede na rezultate analiz ustrezno ukrepali. Na področjih, kjer nam ni uspelo v celoti doseči zastavljenih ciljev, iščemo možnosti za napredek s pomočjo analiz vzrokov in z ukrepi izboljšav.  
Zaradi izredno močne konkurence na vseh področjih delovanj naše družbe smo si postavili za bistven cilj – nenehno izboljševanje odnosov z našimi kupci. Strategija »biti boljši od konkurence« zahteva veliko naporov, lahko pa rečemo, da nam kazalniki uspešnosti/učinkovitosti procesov kažejo, da smo na pravi poti.

Na področju kakovosti proizvodnih procesov v obravnavanem obdobju sicer nismo dosegli ciljnega rezultata, smo pa se mu zelo približali.   

Ker je družba Melamin zelo dinamična, se mora tudi sistem vodenja prilagajati vsem spremembam v družbi, prav tako pa tudi novim standardom. V letu 2012 smo tako v PE Lesna industrija vpeljali nova standarda s področja odgovornega ravnanja z lesom: FSC-STD-40-004 in FSC-STD-40-005.   

Sistem vodenja skuša biti orodje družbe pri doseganju večje učinkovitosti.   

3.1. RAVNANJE Z OKOLJEM

RAVNANJE Z OKOLJEM

Na področju ravnanja je bilo leto 2013 zelo dinamično, k čemer so nas silile po eni strani spremembe zakonodaje oz. spremembe, ki se šele pripravljajo, po drugi strani pa v družbi redno potekajo spremembe zaradi tehnoloških zahtev in vpeljav novosti.  Spremembam, ki smo jih izvedli, smo pregledali okoljske vidike in ocenili morebitne vplive na okolje. Ker smo ocenili, da pri nobenem posegu ni šlo za večje spremembe, smo na Ministrstvu za kmetijstvo in okolje prijavili le manjšo spremembo. V mesecu juniju smo tako pridobili spremembo okoljevarstvenega dovoljenja, v katerem so vključene spremembe v obdobju med pridobitvijo dovoljenja v 2010 in spremembo. V 2.polovici leta  pa smo ponovno prijavili spremembe.  
Pri pridobivanju okoljskega dovoljenja družbe kot vira večjega tveganja za kemijsko nesrečo, ni prišlo do sprememb. Čakamo na začetek pregleda našega Varnostnega poročila, ki smo ga v juliju 2010 oddali na Ministrstvo za okolje in prostor.  

Na področju obratovalnih monitoringov smo v letu 2013 izvedli večino predpisanih meritev; zaradi okvare in slabe zasedenosti ene od linij, smo meritve na tej liniji izvedli v začetku leta 2014. Vse meritve, ki smo jih izvedli, so bile ustrezne.  

Z namenom definiranja optimalnega načina čiščenja tehnoloških odduh smo izvedli še trajnejše meritve celokupnega ogljika  na vstopu v napravo za čiščenje hlapnih emisij. S temi meritvami smo določili dejanske emisije iz proizvodnje pri različnih realnih tehnoloških pogojih. 

V letu 2013 smo nadaljevali s sanacijo cisternskega  skladišča ob Smolah II. Novi rezervoarji in del starejših v celoti ustrezajo zahtevam standardov in zakonodaje, prav tako so  po sanaciji ustrezne tudi lovilne sklede, ki so opremljene s sistemom javljanja morebitnih puščanj.  
Kot upravljavec naprave, ki povzroča emisije toplogrednih plinov, smo tudi v letu 2013 na predpisan način spremljali porabe energentov. Porabe so se glede na preteklo leto malo povečale, kar je posledica povečanega obsega proizvodnje zlasti energetsko zahtevnejših izdelkov.
Velik del aktivnosti na področju ravnanja z okoljem je potekal v energetiki. V letu 2013 je potekala investicija – izgradnja nove kotlovnice. Kot glavno gorivo pri proizvodnji toplote bomo v prihodnje uporabljali lesno biomaso. Glede na zahteve okoljevarstvenega dovoljenja, bodo v kotlovnici potekale trajne meritve prahu in ogljikovega monoksida.   
Zaprosili smo tudi  za vodno dovoljenje za koriščenje pitne vode v tehnološke namene; zaradi zahtev po kvalitetni vodi uporabljamo pitno vodo kot surovino v tehnoloških procesih in pri proizvodnji pare, deloma pa tudi kot vir vode v hladilnem sistemu.   
 

Tudi v letu 2013 smo pripravili Poročilo o odgovornem ravnanju za leto 2012 in ga posredovali zainteresirani javnosti. Samo poročilo smo predstavili tudi na Gospodarski zbornici Slovenije.  

Prav tako smo nadaljevali s čim bolj odprtim komuniciranjem z okoljem; v ta namen smo ponovno odprli tovarno različnim organiziranim skupinam, zlasti različnim šolam.   

Sledi še kratek opis drugih pomembnejših okoljskih posodobitev v letu 2013:

Z namenom ustreznejšega in varnejšega polnjenja vodotopnih izdelkov v manjše embalažne enote, smo postavili novo polnilno linijo.  

Z namenom zmanjšanja svetlobnega onesnaževanja smo zamenjali zunanjo osvetlitev družbe.  
V letu 2013 smo nadaljevali z usposabljanji naših delavcev – prostovoljnih gasilcev. Usposabljanja so potekala preko gasilskega društva Kočevje in centa na Igu. Sami pa smo izvajali vaje.  
V letu 2013 smo začeli s sistematskim zbiranjem prijav nevarnih situacij in odpravljanjem le-teh. Na tak način skušamo evidentirati čim več nevarnih dogodkov/stanj in preprečiti razvoj le-teh v nesreče.  
  Kratek povzetek drugih okoljskih aktivnosti v letu 2013:  
· Izvedli smo predpisane meritve iz okoljevarstvenega dovoljenja 
· Prav tako smo izvedli še dodatne meritve z namenom definiranja rešitve čiščenj tehnoloških odduh  
· ustrezno in redno smo odstranjevali nevarne odpadke in druge industrijske odpadke iz tehnologije, ki niso nevarni  

· v letu 2013 smo začeli oddajati eno vrsto tehnoloških nenevarnih odpadkov, ki se predelajo v alternativna goriva, pred tem pa so se odlagali  
· kot velik porabnik fosilnih goriv smo trgovali z emisijskimi kuponi

· izvajali smo predpisane naloge, ki izhajajo iz zahtev kemijske zakonodaje 

· nadaljevali smo z aktivnosti na področju protieksplozijske zaščite

· zaključili smo sanacijo vseh treh lovilnih skled cisternskega skladišča ob Smolah II   

· v skladu s terminskim planom je potekala izgradnja nove kotlovnice  na lesno biomaso 

Cilji za leto 2014: 

· izvedba vseh predpisanih meritev iz okoljevarstvenega dovoljenja in potrebnih dodatnih meritev, ki izhajajo iz sprememb procesov ter poskusov

· ustrezno  odstranjevanje nevarnih odpadkov in drugih odpadkov iz tehnologije, ki niso nevarni  

· povečanje deleža nenevarnih odpadkov, ki se predelajo v  alternativna goriva  

· trgovanje z emisijskimi kuponi

· izvajanje nalog, ki izhajajo iz zahtev kemijske zakonodaje 

· pridobitev Ex certifikata za obrat Smole II
· zagon nove kotlovnice  na lesno biomaso 
· vzpostavitev sistema trajnih meritev emisij v zrak iz nove kotlovnice
· zamenjava sistema prezračevanja v obratu Smole II

· nadaljevanje posodobitev obstoječih reaktorskih linij  (inertizacija reaktorskih linij)
· zamenjava zastarelih lovilcev olj
Kočevje, marec 2013                                                          Mateja Aljaž Rožič
